
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL SEIMO NARIO ARVYDO ANUŠAUSKO ELGESIO
2013-11-20     Nr. 101-I-15
Vilnius

Seimo Etikos ir procedūrų komisija (toliau – Komisija): Viktoras Fiodorovas, Povilas Gylys, Petras Gražulis, Vytautas Juozapaitis, Orinta Leiputė, Andrius Palionis, Valdas Skarbalius, Valentinas Stundys, Stasys Šedbaras, Leonard Talmont, Dalia Teišerskytė, Darius Ulickas, Povilas Urbšys, Mečislovas Zasčiurinskas, Edvardas Žakaris, gavusi piliečio Renaldo Viščinio prašymą įvertinti Seimo nario Arvydo Anušausko elgesį susitikimo su Druskininkų savivaldybės gyventojais metu ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, atliko tyrimą.
Etikos ir procedūrų komisija nustatė:

2013 m. birželio 20 d. buvo suorganizuotas Seimo nario Arvydo Anušausko susitikimas su Druskininkų savivaldybės gyventojais. Renginys vyko Druskininkų viešbučio „SPA Vilnius SANA“ konferencijų salėje.

Renaldas Viščinis 2013 m. birželio 20 d. kreipimesi į Komisiją nurodė, kad šio susitikimo metu A. Anušauskas „<...> ne priiminėjo gyventojus jiems rūpimais klausimais, taip vykdydamas tiesioginę Seimo nario veiklą, o bendruomenei pristatė savo knygą „Teroras 1940-1958“. Paskirtą susitikimui su rinkėjais laiką Seimo narys išnaudojo ne savo tiesioginėms pareigoms vykdyti, o savo knygos reklamai.“ Minėtame kreipimesi R. Viščinis prašė įvertinti, ar A. Anušauskas nepažeidė Seimo nario etikos ir ar pagal paskirtį buvo panaudotos lėšos, skirtos Seimo nario parlamentinei veiklai vykdyti. 
Seimo narių darbą su rinkėjais reglamentuoja Seimo statuto 12 straipsnis. Šio straipsnio 1 dalyje nustatyta, kad Seimo narys turi nuolat susitikinėti su rinkėjais ir juos informuoti apie savo veiklą. Minėto straipsnio 1 dalyje taip pat numatyta, kad Seimo narys turi teisę kviesti susitikimuose dalyvauti valstybės ir savivaldybių institucijų bei įstaigų ir savivaldybių pareigūnus, taip pat savivaldybių tarybų narius. 

2013 m. rugsėjo 13 d. raštu Nr. V-6 atsakydamas Komisijai, Seimo narys A. Anušauskas nurodė, kad R. Viščinio teiginiai neatitinka tiesos. A. Anušauskas pateikė 2013 m. gegužės 31 - birželio 6 d. laikraščio „Druskonis“ (Nr. 22 (1214)) 2 puslapį (kopiją), kuriame išspausdintas tokio turinio informacinis pranešimas: „Kvietimas į susitikimą su LR Seimo nariu, istoriku dr. Arvydu Anušausku. <...> I dalis, knygos Teroras 1940-1958 m. pristatymas. II dalis, diskusija Druskininkų aktualijų tema. TS-LKD Druskininkų skyrius.“  Seimo nario pateiktame 2013 m. birželio 14 - 20 d. laikraščio „Druskonis“  (Nr. 24 (1216)) 2 puslapyje rašoma: „Druskininkiečiai, susitikimo metu įsigiję knygą, džiaugėsi gavę jos autoriaus autografą.“

Seimo narys minėtame rašte pažymėjo, kad  „<...> viešas renginys buvo organizuotas birželio 14-osios išvakarėse <...> bei buvo skirtas ir Gedulo ir vilties dienai paminėti.“ 
A. Anušauskas nuo 2012 m. gruodžio 21 d. yra Seimo veikiančios parlamentinės grupės „Už istorinę atmintį ir teisingumą“ pirmininkas. Seimo narys savo rašte nurodė: „Parlamentinė grupė aiškiai deklaravusi savo tikslą remti „visuomenei reikšmingas ir istorinę atmintį puoselėjančias iniciatyvas“. 
A. Anušauskas taip pat nurodė, kad nesikreipė į Seimo kanceliariją dėl renginio išlaidų apmokėjimo iš valstybės biudžeto. Kaip minėta, renginys vyko viešbučio „SPA Vilnius SANA“ konferencijų salėje, kuria, Seimo nario teigimu, rūpinosi renginio organizatoriai.
Seimo nariui nedraudžiama užsiimti kūrybine veikla. Lietuvos Respublikos Konstitucijos 60 straipsnio 4 dalyje įtvirtinta, kad Seimo narys negali gauti jokio kito atlyginimo, išskyrus atlyginimą už kūrybinę veiklą. Konstitucinis Teismas 2004 m. liepos 1 d. nutarime konstatavo, kad pagal Konstituciją kūrybinė veikla – tai veikla mokslo, technikos, kultūros ar meno srityse, kuria siekiama sukurti kūrinį, t. y. kokybiškai naują, originalią, niekada anksčiau neegzistavusią konkrečią materialinę ar dvasinę mokslo, technikos, kultūros ar meno vertybę. Šiame nutarime taip pat pabrėžiama, kad Seimo nario kūrybinė veikla Konstitucijoje yra atribota nuo darbo, tarnybos ir pan. santykių, nuo kokių nors pareigų užėmimo kokioje nors įstaigoje, įmonėje ar organizacijoje. 
Seimo statuto 15 straipsnio 4 dalyje nurodyta, kad Seimo nario atlyginimu už kūrybinę veiklą laikomas autorinis honoraras už meno kūrinius bei jų atlikimą, už publikacijas bei knygas, už medžiagą radijo ir televizijos laidoms, jeigu Seimo narys nėra susijęs su įstaiga, įmone ar organizacija, atlyginančia už kūrybinę veiklą, darbo, tarnybos ar panašiais santykiais, dėl kurių gali kilti viešųjų ir privačių interesų konfliktas.

Lietuvos Respublikos valstybės politikų elgesio kodekso 4 straipsnyje apibrėžiami principai, kuriais politikas turi vadovautis viešajame gyvenime: 1) pagarbos žmogui ir valstybei; 2) teisingumo; 3) sąžiningumo; 4) skaidrumo ir viešumo; 5) padorumo; 6) pavyzdingumo; 7) nesavanaudiškumo; 8) nešališkumo; 9) atsakomybės. Nesavanaudiškumo principas reiškia tai, kad politikas tarnauja valstybei ir visuomenės interesams, vengia tariamų ar tikrų viešųjų ir privačių interesų konfliktų, jiems iškilus, imasi visų reikiamų priemonių, kad jie būtų išspręsti greitai ir atitiktų visuomenės interesus, nenaudoja savo pareigų ar padėties siekdamas daryti įtaką kito asmens sprendimui, kuris galėtų būtų naudingas politikui ar jo artimam asmeniui.
Etikos ir procedūrų komisija nusprendė:
Rekomenduoti Seimo nariui Arvydui Anušauskui atriboti Seimo nario, kaip Tautos atstovo, veiklą nuo kūrybinės veiklos atlikimo ir jos rezultatų visuomenei pristatymo. 
Balsavimo rezultatai: už – 8, prieš – 7, susilaikė – 0.
Komisijos pirmininkas                                                                                     Valentinas Stundys

